Dros-verkragting: 'Daar is ánder kant aan hom ook' | Maroela Media
Nicholas Ninow praat met sy ouma, Pauline Gericke (regs), tydens 'n vorige hofverskyning.
Die veroordeelde kinderverkragter Nicholas Ninow se ouma, Pauline Gericke, het Woensdag getuig daar is ook 'n ánder kant aan dié man wat as die Dros-verkragter bekend staan.
Trane het vryelik oor Ninow se wange gestroom terwyl Gericke ter strafversagting getuig het. 'n Polisievrou het aan hom 'n snesie gegee om sy trane mee af te droog. Gericke het Ninow as agtjarige seuntjie ingeneem en hom as haar eie grootgemaak. Sy ma was ook 'n dwelmverslaafde.
Gericke het onder meer aan die hof gesê haar kleinseun se gedrag het handomkeer verander wanneer hy dwelms gebruik het en sy is tydens haar getuienis by tye deur emosie oorweldig.
"Ek wil hê die hof moet weet Nicholas is nie nét die Dros-verkragter nie. Daar is 'n ander kant aan Nicholas, 'n goeie kant."
Ninow is reeds skuldig bevind aan verkragting, die besit van onwettige middels en dwarsboming van die gereg ná die voorval in 'n Dros-restaurant in Pretoria verlede jaar.
Gericke het vandag getuig sy glo nie Ninow, na wie sy as haar seun verwys, moet ongestraf bly nie, maar dat daar wel faktore is wat ter strafversagting in ag geneem moet word. "Ek wéét hy is skuldig, maar daar is 'n ander kant aan hom wat nié die Dros-verkragter is nie," het sy volgehou.
Sy het getuig sy het alles probeer om Ninow te help om van sy verslawing ontslae te raak. "Ek wou aan hom 'n toekoms gee, 'n dwelmvrye toekoms, 'n kans op 'n léwe."
Sy het gesê sy glo vas Ninow het berou oor sy optrede en dat sy die klein slagoffertjie en haar familie om verskoning wil vra. "Ek wil aan daardie ouers sê hoe jammer ek is en dat dit mý kind is wat dit aan hulle gedoen het."
Ninow het vroeër vandag self ter strafversagting getuig. Hy het onder meer huilende 'n gedig wat hy in die tronk aan sy sewejarige slagoffer geskryf het, uit die beskuldigdebank voorgelees. Ninow het ook sy ouma, wat na hom omgesien het, en sy babaseuntjie, wat gebore is terwyl hy in die tronk was, om verskoning gevra.
Hy het Woensdag deurlopend sy jarelange dwelmverslawing en drinkgewoontes die skuld vir sy optrede gegee en gesê hy sou nooit gedoen het wat hy gedoen het as hy nugter was nie.
Marina Genis, 'n sielkundige, het vroeër vandag aan die hof gesê Ninow weet wat hy gedoen het, dat dit verkeerd was en dat hy insig getoon het in die lyding wat dit vir sy slagoffer veroorsaak het. Sy het ook aan regter Mokhine Mosopa gesê sy meen hy het berou oor sy dade.
Dete Kelder, 'n proefbeampte, het ook getuig dat sy van mening is dat Ninow diepe berou oor sy optrede het. Sy glo egter dat lewenslange tronkstraf 'n gepaste vonnis sal wees.
Kelder het aan die hof gesê berou is nié 'n goed genoeg rede om van die minimum vonnis af te wyk nie. "Ek dink die verswarende omstandighede weeg swaarder as die omstandighede ter strafversagting."
Die regter het die verrigtinge tot Donderdag verdaag nadat Gericke, die laaste getuie vir die dag, weer uiters emosioneel geraak het. Mosopa het gesê die klankopname van die hofverrigtinge kan nie onder dié omstandighede na behore gedoen word nie.
Dros geslagsgeweld In die nuus Nicholas Ninow verkragting
Dit is reg, hy moet sy straf kry, dis verseker. Ek kan egter nie help om 'n mate van simpatie teenoor hom te hê nie, seker omdat hy diepe berou het oor wat hy gedoen het, ek weet nie? Wat ek wel weet is dat daar vele ander kriminele is soos bv Henry ( wat sy ouers vermoor het) wat nooit enige berou getoon het nie, waar Nicholas dit wel toon, en hy het nie eers iemand vermoor nie. Ja ek weet,hy het 'n kind verkrag, en dit is een vd ergste dinge wat ooit met 'n kind kan gebeur,… Lees meer »
My hart breek wow ouma wat staan vir haar liefling klein kind. Waar die ouers wys net die gebroke wereld . Hy het hulp nodig en word gesond daar is hoop. Dankie ouma !
Op watse planeet voel ons jammer vir 'n kinderverkragter???
Die enigste ding waaroor ons moet jammer wees is dat die doodstraf nie 'n opsie is vir sy straf nie.
Dit is siek, man.
Hy mag dalk jammer wees MAAR as dit my dogtertjie was…sorry..GEEN genade! As hy sou wegkom hiermee sou hy dit beslis weer gedoen het…verwyder hom….wel jammer vir die ouma